****Sak 2. Den politiske situasjonen****

*Forslag til uttalelse fra Stavanger SV:*

# Vedlikehold velferdsstaten!

Norge har velferdsstaten, en samfunnsmodell som mange andre land drømmer om.

Velferdsstaten er blitt til over lang tid. Den har ikke kommet av seg selv, den er kjempet fram. Norge var et av de fattigste landene i Europa, og en stor del av befolkningen hadde det svært vanskelig. Derfor begynte arbeidet med å løfte landet ut av fattigdom, for folk krevde en bedre tilværelse for alle.

Kronen på velferdsstaten kom med retten til selvbestemt abort (1976) og arbeidsmiljøloven (1978). I forbindelse med abort-utspillet fra Høyre for å lokke KrF inn i den nye regjeringen, har flere ytret seg i media om at de ikke trodde at de skulle måtte gå i demonstrasjonstog igjen for retten til fri abort.

Alt forvitrer over tid. Nye generasjoner må lære om historien bak velferdsstaten, ellers kan vi komme i skade for å ødelegge noe av det fineste vi har i det norske samfunnet. Filosofen George (Jorge) Santayana har uttrykt det slik: De som ikke kan huske historien er dømt til å gjenta den.

Vi ser at høyresiden i norsk politikk systematisk prøver å bryte ned velferdsstaten. Høyresiden vil minske størrelsen på spleiselaget vi alle bidrar til gjennom skatten, og de vil endre fordelingspolitikken. Vi i SV vil at de som har mest skal bidra mest til fellesskapet: Yte etter evne, få etter behov.

I stedet for å oppfordre kvinner til å føde flere barn, så må statsministeren finne årsakene til at fødselstallene går ned. Rett og slett skaffe seg litt bedre kunnskap. Når hun har fått den nødvendige kunnskapen, kan hun gjøre noe med årsakene til synkende fødselstall. For kvinner i dag velger å få barn når det passer dem. Statsministeren kan for eksempel gjøre noe med boligpolitikken, slik at folk ikke må vente til de er førti før de har råd til å bli foreldre.